NOVI profesor biologije na ponajboljoj prirodoslovno-matematičkoj gimnaziji u Rijeci, onoj koja nosi ime slavnog riječkog geofizičara, Andrije Mohorovičića, učenike poučava gomile antiznanstvenih ideja, među kojima i teze da je Zemlja stvorena prije nekoliko tisuća godina, dok je evolucija izmišljotina mainstream znanstvenika te dio propagande nacističkog tipa.

Kao u vjerskim školama

Na skandalozna početna predavanja profesora Ivana Turinskog požalili su se brojni učenici i roditelji, a on ih je, tvrde, održao s Biblijom na katedri. Svojim fundamentalističkim klerikalnim stavovima hvalio se, i još uvijek se hvali, na Facebooku, mada je neke najspornije objave izbrisao nakon što je pukla afera.

Učenici su za njegovih prvih izlaganja zabilježili sljedeće teze:

Evolucija ne postoji;

Zemlja je centar svemira;

Sve biljke i životinje potekle su iz valova (ne valova mora, već područja visokog i niskog tlaka);

Globalno zatopljenje ne postoji;

Imali smo samo jedno ledeno doba;

Svemir je star 9000 godina; do čega se, po Turinskom, dolazi računicom prema kojoj na nebu danas možemo vidjeti 300 supernova. Kako se jedna supernova, opet prema Turinskom, događa svakih 30 godina, svemir je star 300 x 30 = 9000 godina.

Znanstvenici procjenjuju da u svemiru u prosjeku svake sekunde negdje eksplodira jedna supernova. Međutim, čak ni sve u našoj galaksiji ne mogu se vidjeti - što zbog udaljenosti i nekih zapreka poput plinova i prašine, što zbog činjenice da njihovi ostaci s vremenom jako izblijede.

U redakciji smo dobili skrinšotove navedenih zabilješki učenika (pogledajte dolje).

Ovakvih teza ne bi se posramili ni radikalni američki, evangelistički radijski propovjednici poput Francisa Chana, koji se obogatio svojim učenjima, bestselerima i mega-crkvom, a koji je Turinskom očito blizak (pogledajte skrinšot s njegovog Facebook profila sasvim dolje), pa čak ni islamističke medrese. Vjerojatno ni naši obiteljaši.

Ravnatelj nema pojma

Prema informacijama koje se mogu pronaći na internetu, Turinski je diplomirao na Sveučilištu Josipa Juraja Strossmayera u Osijeku u akademskoj godini 2016./2017. sa svojevrsnim preglednim radom o velikim zvijerima.

Na temelju čega je baš njemu dodijeljeno radno mjesto u riječkoj školi te kako je moguće da u uglednoj obrazovnoj instituciji iznosi zatucane srednjovjekovne ideje, nismo uspjeli doznati.

Ravnatelj škole Henry Ponte, inače profesor fizike i kemije, preko mobitela nam je samo kratko rekao da se njemu nitko od roditelja nije požalio. Nama su pak neki roditelji rekli da je upućen u problem te da je čak sjedio na jednom satu Turinskog kako bi čuo što govori! Na našu zamolbu da odgovori na nekoliko pitanja, tražio je da osobno u petak dođemo na razgovor u četiri oka u Rijeku ili da pošaljemo nekog našeg novinara koji živi ondje. Nije čak pristao odgovoriti ni na službeni upit mailom!

Tekst se nastavlja ispod oglasa

Pismo očajnog oca

Informaciju o skandalu dobili smo od jednog zabrinutog roditelja koji nam je napisao sljedeće pismo:

„Poštovani, pišem Vam kako bih vas informirao o upitnim stavovima koje iznosi novi profesor biologije u srednjoj školi koju pohađa moj sin. Sin mi pohađa drugi razred Prirodoslovno-matematičke gimnazije 'Andrije Mohorovičića' u Rijeci. Početkom školske godine učenicima se predstavio novi profesor biologije na probnom roku pošto je dosadašnja profesorica otišla u mirovinu.

Ime novog profesora je Ivan Turinski i prema podacima dostupnim na internetu diplomirao biologiju na Sveučilištu Josipa Jurja Strossmayera u Osijeku. Prvi dan predavanja se u 30 minutnoj tiradi žestoko okomio na teoriju evolucije koju je usporedio s goebbelsovskom nacističkom propagandom (njegove riječi). Iznio je niz tvrdnji o zavjeri mainstream znanstvenika koji hotimice sakrivaju istinu, naveo niz pseudoznanstvenih tvrdnji koje je učenicima predstavio kao znanstvene činjenice, pozvao učenike da radikalno odbace ono što piše u udžbeniku, pozvao da odbace teoriju evolucije i teoriju nastanka svemira kao laž, te konačno zaključio da je Istina u Bibliji i da je znanost dokazala svaki navod iz Biblije. Sljedeće sate predavanja isti je profesor iznosio učenicima neznanstvene navode: 'Svemir star najviše 9000 godina' i održao kratko predavanje o tome, 'Zemljina kora se formirala u roku od 3 do 6 minuta', 'čovjek ne spada u životinje i u svojoj je biti odvojen od životinjskog svijeta, ali ga znanost na žalost još uvijek svrstava u primate' i sl. Na pitanja učenika da li u pismenim ispitima moraju navesti ono što on predaje, pošto se to kosi s onim što piše u udžbeniku, g. Turinski im odgovara da 'moraju napisati ono što piše u udžbeniku, jer se ne smiju otkriti, ali da svi mi znamo Istinu'.

Ogromna većina učenika protivi se stavovima koje Turinski iznosi na satovima biologije. Obavijestili su razrednicu i ravnatelja, ali čini se nitko nije reagirao. Razrednica je rekla da ona nema ništa s time. Obavijestili su i druge profesore i jedina koja je glasno negodovala i protivila se bila je profesorica iz geografije. Nije mi poznato da li se uzima u obzir nekakva sankcija protiv dotičnog profesora i da li ga se uopće upozorilo. Nisam kontrolirao, ali smatram da je iznošenje netočnih činjenica protivno i Statutu škole.

Ja sam osobno neugodno iznenađen cijelom situacijom i smatram nedopustivim da se takve neznanstvene ideje iznose u jednoj gimnaziji orijentiranoj ka prirodnim znanostima i koja je koliko je meni poznato imala imidž njegovanja znanosti i znanstvene metode“, stoji u pismu oca koji je htio ostati anoniman kako mu dijete ne bi doživjelo neku vrstu osvete.

Vjerodostojnost ove informacije potvrdilo nam je više roditelja koji su također odlučili ostati anonimni.

Ministarstvo: Djeca trebaju učiti pluralistički i kritički

Incident se na prvi pogled može činiti kao nešto na što se samo treba nasmijati. No problem dobiva mnogo ozbiljnije i sumornije lice ako se prisjetimo velikog istraživanja Pew Research Centra koje je pokazalo da Hrvatska spada među najreligioznije zemlje svijeta, da samo 44% Hrvata vjeruje da su živa bića evoluirala zahvaljujući prirodnoj selekciji, dok ih 10 posto smatra da je razvojem upravljao Bog. Također, u Hrvatskoj manji postotak ljudi ima čvrsto povjerenje u znanost (18%) nego u susjednoj Srbiji (31%), a postotak osnovaca koji pohađaju vjeronauk je izuzetno visok, preko 90%. O tome smo detaljno već pisali na Indexu.

Teško je i zamisliti kakvoj su kognitivnoj disonanci izložena naša djeca ako takve zaostale neznanstvene informacije ne dobivaju samo od vjeroučitelja, nego i od nastavnika biologije čija je dužnost iznositi utvrđene znanstvene činjenice, odnosno gradivo utvrđeno kurikulumom.

Na naš upit kako je moguće da netko s takvim antiznanstvenim stavovima poučava znanost u prirodoslovnoj gimnaziji, iz resornog ministarstva odgovorili su da nemaju informacije o navedenim problemima.

„Proslijedit ćemo Vaše saznanje na provjeru nadležnoj Agenciji za odgoj i obrazovanje", poručuju iz MZO-a, uz tumačenje da i roditelji sami mogu podnijeti prijave i to anonimne.

"Djeca imaju pravo na dotok informacija ili sadržaja utemeljenih na suvremenim znanstvenim i obrazovnim standardima važnim za potpun i skladan razvoj njihove osobnosti, a koje se prenose na objektivan, kritički i pluralistički način. Zadaća je javnog školskog sustava da bude neutralan i uravnotežen te da omogući djetetu ostvarivanje tog prava“, ističe se u odgovoru iz resora.

Na našu molbu da razjasne što znači pluralistički, u MZO-u su nam objasnili da ljudi mogu imati svoja različita mišljenja i uvjerenja, ali da se poučavanje u školama mora temeljiti na znanstvenim činjenicama.